b'\n_START_ARTICLE_\nBamberg\n_START_SECTION_\nGeografi\n_START_PARAGRAPH_\nBamberg indre by ligger mellom de to elvel\xc3\xb8pene til Regnitz. Elven munner ut i Main ca. 6,8 kilometer nord for bysentret.\n_START_SECTION_\nHistorie\n_START_PARAGRAPH_\nByen nevnes f\xc3\xb8rst i 902. Keiser Henrik II gjorde Bamberg til bispesete i 1007 for \xc3\xa5 fremme konverteringen av folkene \xc3\xb8st for Bamberg til kristendommen. For et kort tidsrom var byen senteret i det tysk-romerske rike. Henrik og hans hustru Kunigunde er begge begravet i katedralen._NEWLINE_I 1647 ble byens universitet grunnlagt, som Academia Bambergensis. Universitets navn er idag Otto-Friedrich-Universit\xc3\xa4t._NEWLINE_I de f\xc3\xb8lgende \xc3\xa5rhundrene var Bamberg styrt av fyrstbiskoper, som oppf\xc3\xb8rte en rekke monumentale byggverker. Bamberg mistet sin uavhengighet i 1802 og ble del av kurfyrsted\xc3\xb8mmet, det senere kongeriket Bayern._NEWLINE_Etter f\xc3\xb8rste verdenskrig, da kommunister grep makten i deler av Bayern, flyktet den bayerske regjeringen til Bamberg hvor den holdt til i nesten to \xc3\xa5r, inntil frikorps hadde gjenerobret hovedstaden M\xc3\xbcnchen.\n_START_SECTION_\nKulinariske spesialiteter\n_START_PARAGRAPH_\nI den tradisjonsrike \xc3\xb8lbyen Bamberg finnes det stadig ni privatbryggerier, som s\xc3\xb8rger for et ganske enest\xc3\xa5ende utvalg av \xc3\xb8l. En s\xc3\xa6rlig spesialitet er den bambergske Rauchbier (r\xc3\xb8k\xc3\xb8l).'